A BIZOTTSÁG 2120/2004/EK RENDELETE
(2004. december 10.)
a borágazat ellenőrzésére vonatkozó részletes végrehajtási szabályok megállapításáról szóló 2729/2000/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 72. cikke (4) bekezdésére,
mivel:
(1)
A 2729/2000/EK (2) bizottsági rendelet 11. cikke (2) bekezdésének második albekezdése meghatározza, hogy a rendelet 10. cikkében előírt analitikai adatbank számára évente legalább mennyi mintát kell venni. A Cseh Köztársaság, Ciprus, Magyarország, Málta, Szlovénia és Szlovákia csatlakozását követően az országok számára meg kell határozni a mintavétel mennyiségét.
(2)
A 12. cikk az eszközökkel még nem rendelkező tagállamok mintáinak elemzésével együtt meghatározza a Közös Kutatóközpont (KKK) által elvégzendő elemzések számát. Egy átmeneti időszakot kell megállapítani addig, amíg e tagállamok szakavatott izotóplaboratóriumait felállítják és megszervezik.
(3)
A 2729/2000/EK rendelet I., II. és III. melléklete szabatos előírásokat fogalmaz meg a minták feldolgozására, elemzésére és a jelentéskészítésre. A tapasztalatok és a műszaki fejlődés figyelembevételével az előírásokat aktualizálni kell.
(4)
A 2729/2000/EK rendeletet ennek megfelelően módosítani kell.
(5)
Az ebben a rendeletben meghatározott intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
A 2729/2000/EK rendelet a következőképpen módosul:
1.
A 11. cikk (2) bekezdésében a második albekezdés helyébe a következő lép:
„Az adatbank számára évente legalább a következő számú mintát kell venni:
-
20 minta a Cseh Köztársaságban,
-
200 minta Németországban,
-
50 minta Görögországban,
-
200 minta Spanyolországban,
-
400 minta Franciaországban,
-
400 minta Olaszországban,
-
10 minta Cipruson,
-
4 minta Luxemburgban,
-
50 minta Magyarországon,
-
4 minta Máltán,
-
50 minta Ausztriában,
-
50 minta Portugáliában,
-
20 minta Szlovéniában,
-
15 minta Szlovákiában,
-
4 minta az Egyesült Királyságban.”
2.
A 12. cikk (1) bekezdésében az első mondat helyébe a következő lép:
„A 2008. július 31-ig tartó időszak alatt, amíg a megfelelő analitikai eszközöket üzembe nem helyezik, az izotópos vizsgálat elvégzéséhez szükséges eszközökkel nem rendelkező bortermelő tagállamok a KKK-ba küldik a bormintáikat vizsgálat céljából.”
3.
Az I. melléklet helyébe e rendelet I. mellékletének szövege lép.
4.
A II. melléklet helyébe e rendelet II. mellékletének szövege lép.
5.
A III. melléklet helyébe e rendelet III. mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. december 10-én.